钦定古今图书集成/明伦汇编/官常典/第741卷 > 蔡启元〈弟昆元〉
## 钦定古今图书集成/明伦汇编/官常典/第741卷 > 蔡启元〈弟昆元〉

按《宁波府志》：“启元，广德人。以良家子勒兵击倭奴，累
战功授千夫长。嘉靖三十八年三月，遇贼于奉化之
江口桥，行列已定，鼓而向贼。同行者俱惊惧不前，启
元独愤怒裂眦，骂不休，走马直驰前与贼逼，手格杀
数人。会大雨，马行淖潦中不得出，力尽矢空，顾左右
皆散去，仅弟昆元与二三家僮不去。启元怒益甚，瞋”
目挥剑骂贼曰：“吾不啖汝肉，非夫也！”死战良久，贼乘
间涉河，绕其背刺之死。逾时犹怒，立马上不堕，人共
壮之。军门命有司具棺敛赀归其丧。